**Doar aerul îl am**

Nu am nimic –

un loc unde să pot plânge,

un loc unde să pot muri,

din când în când am câte un colț de lume unde pot să dorm,

dar e luat cu împrumut.

Pot să privesc în inima și în casele altora,

dar mereu numai pe fereastră,

toate ușile sunt numai pentru cei de‐ai casei.

După o vreme,

chiar și atunci când iau ceaiul cu prietenii,

vine vremea când trebuie să plec –

nici nu spun că aș vrea să rămân.

Și privesc din nou pe fereastră,

zâmbesc, deși nu amar –

puteam și eu să primesc lume la ceai sau cafele.

Nu am nimic –

de aceea nu aș vrea să mă duc în pământ –

am o scuză, nu am rădăcini –

Aș vrea să mă risipiți în vânt,

doar aerul îl am:

îl simt, îl respir, dar niciodată nu îl pot atinge.

Emilia Ivancu, *JOCUL DE A NU FI MAI MULT DECÂT SUNT*, 2012